Za Prijedlog Uredbe o visini trošarine na duhanske prerađevine i duhanske proizvode provodi se postupak savjetovanja s javnošću preko središnjeg državnog internetskog portala za savjetovanja s javnošću u trajanju od 15 dana, pri čemu se vodi računa da predmetna Uredba predstavlja integralni dio četvrtog kruga porezne reforme te da su relevantne fiskalne projekcije inkorporirane u tekućem planu proračunskih prihoda.

Prema članku 149. Zakona o trošarinama („Narodne novine“, br. 106/18 i 121/2019) koji je stupio na snagu 1. siječnja 2019. godine, Vlada Republike Hrvatske dužna je donijeti Uredbu o visini trošarine na duhanske prerađevine i duhanske proizvode u roku 2 godine od dana stupanja na snagu toga Zakona.

Obzirom na činjenicu da je Uredba o visini trošarine na duhanske prerađevine i duhanske proizvode kao i uredbe koje reguliraju trošarinu na alkohol i bezalkoholna pića sastavni dio četvrtog kruga porezne reforme, a pri tome sagledavajući obvezu Vlade Republike Hrvatske prema članku 149. Zakona o trošarinama te članku 7. stavku 5. Zakona o posebnom porezu na kavu i bezalkoholna pića (Narodne novine, br. 72/13 i 121/19) prema kojem postoji obveza donošenja uredbe do 1. travnja 2020. godine, svrsishodno je bilo pokrenuti postupak donošenja predmetne Uredbe zajedno s navedenim uredbama. Stoga se potrebnim i opravdanim ukazuje odgovarajuće prilagoditi i rokove provedbe postupka savjetovanja s javnošću preko središnjeg državnog internetskog portala za savjetovanja s javnošću.

Također, u postupku donošenja predmetne Uredbe u više navrata su održane dodatne konzultacije s predstavnicima duhanske industrije te je i na taj način provedeno savjetovanje sa zainteresiranom javnosti.